Eesti eri paigus sai neljapäeval neljas raskes liiklusõnnetuses kokku vigastada viis inimest.
Esimene õnnetus juhtus kell 7.40 Tallinnas Pärnu maantee 304 maja juures, kus 35-aastane mees sõitis Mitsubishi Lanceriga otsa reguleerimata ülekäigurajal teed ületanud 61-aastasele naisele. Jalakäija toimetati Põhja-Eesti regionaalhaiglasse.
Teine õnnetus juhtus kella 14.03 ajal Harjumaal Harku vallas Tallinna-Rannamõisa-Kloogaranna maantee 12. kilomeetril, kus 61-aastane naine kaldus Renault Clioga lauges kurvis vastassuunavööndisse ja põrkas kokku sõiduautoga Toyota RAV4, mida juhtis 61-aastane mees. Mõlemad juhid toimetati Põhja-Eesti regionaalhaiglasse.
Kolmas õnnetus juhtus kella 16.04 paiku Kohtla-Järvel Keskallee 9 maja juures, kus 39-aastane naine sõitis Volkswagen Jettaga otsa ülekäigurajal sõiduteed ületanud 25-aastasele naisele. Jalakäija toimetati Ida-Viru keskhaiglasse.
Neljas õnnetus juhtus kella 21.24 ajal Põlva maakonnas Põlva vallas Põlva-Reola maantee üheksandal kilomeetril, kus 20-aastane mees kaldus sirgel teelõigul sõiduautoga Audi A4 libeduse tõttu vastassuunavööndisse ja sealt edasi kraavi ning rullus üle katuse. Sõiduki juht toimetati kiirabi poolt kontrolliks Tartu ülikooli kliinikumi.